Møt Ari (11) som rapper mot betaling over hele Grünerløkka

Rapper Ari Bajgora (11) har blitt et lite fenomen på Grünerløkka.

8. aug. 2016 10:17 Sist oppdatert 23. februar 2017

– Wow, det hadde jeg ikke forventet. Du er bra altså, utbryter Allassane Soumah.

Det er en litt annen reaksjon enn den Ari Bajgora (11) først fikk da han noen minutter tidligere strenet opp til Soumah og vennegjengen midt i Sofienbergparken.

– Hei, vil dere jeg skal rappe for dere? spør den alt annet enn skyggeredde 11-åringen.

Det er noe med rappingen til Ari som moren ikke helt liker. Se videoreportasjen øverst.

Han møter fem forvirrede ansiktsuttrykk, før han får et par uinteresserte, bekreftende skuldertrekk. Men når «Lil Honey», som han kaller seg, begynner å rappe, veksler kompisene blikk, drar opp telefonen med Snapchat og vil gi «high fives».

– Hva heter du? Ari? Du kommer til å bli en stjerne, Ari, sier Soumah etter tredje låt.

Rapper for penger

Siden påske har Ari Bajgora rappet over hele Grünerløkka. Når sola skinner går han mellom alle piknikene i Sofienbergparken, mens Birkelunden og Olaf Ryes plass også er blant rapperens favorittarenaer.

Mot noen kroner rapper han enten folks ønskelåter eller eget materiale. På en time kan han tjene opp mot 700 kroner, forteller han.

– Jeg går gjerne til unge folk som ser litt hipstere ut. Men ikke til foreldre med barn. Jeg banner litt for mye når jeg rapper, smiler Ari.

Vil du høre Ari rappe? Se videoreportasjen øverst.

Ideen kom da han en dag gikk forbi en gruppe romfolk og impulsivt begynte å freestyle over en melodi de spilte på gaten. Da samlet plutselig folk seg og ga penger for «opptredenen».

Ari understreker imidlertid at han ikke beholder alle pengene han tjener selv. Mye gir han til folk som trenger det mer enn han.

– Jeg gir over halvparten til barn i nød, uteliggere og til Røde Kors, forteller han.

I Sofienbergparken møter Ari Bajgora (11) vennegjenger og familier som blir imponert når de hører rapflowen til 11-åringen. Noen av dem er, f.v. Gabriel Karlsson, Erik Lindholm, Marcus Gustafsson og Marcus Karlsson (med ryggen til). Astrid Hexeberg

Blitt komikerens favorittrapper

På Grünerløkka har han etter hvert blitt et kjent innslag i lokalmiljøet. En av dem som har bitt seg merke i raptalentet er komiker Jonis Josef. På sin Instagram-profil la han ut en video med teksten: «Møtte unge gateflammer på Løkka i dag! Lil Honey er min nye favorittrapper».

Tidligere i sommer skrev komikeren denne kronikken:

Fordommer har jeg forsonet meg med. Det jeg er redd for, er frykt.

Foreløpig har Ari kun opptrådt på et par lokale restauranter og på Byfesten tidligere i sommer. Ambisjonene er imidlertid langt høyere enn som så.

I videoen øverst i saken kan du se hvilke mål Ari Bajgora har for rapkarrieren, hvilke reaksjoner han får fra folk, og høre han rappe egne låter i Sofienbergparken.